Verði fiskiskipum frá ríkjum Evrópusambandsins ekki leyft að veiða með sama hætti og áður í efnahagslögsögu Bretlands eftir útgöngu Breta úr sambandinu sem fyrirhuguð er í lok þessa mánaðar gæti það leitt til átaka í anda þorskastríða Íslendinga og Breta . Þetta eru skilaboð Evrópusambandsins til breskra stjórnvalda en ráðamenn í Brussel hafa sett áframhaldandi aðgang sjómanna ríkja sambandsins að breskum fiskimiðum sem skilyrði fyrir fyrirhuguðum fríverslunarsamningi við Breta . Boris Johnson , forsætisráðherra Bretlands , hefur hins vegar ítrekað varað Evrópusambandið við því að eftir útgönguna úr sambandinu muni Bretar taka að fullu í eigin hendur stjórn breskra fiskimiða . „ Við viljum forðast öll fiskveiðiátök í Atlantshafinu . Við höfum orðið vitni að þeim áður og viljum ekki sjá slíkt aftur , “ sagði Andrej Plenkovic , forsætisráðherra Króatíu , en Króatar fara með forsætið innan ráðherraráðs Evrópusambandsins næstu sex mánuðina . Fjallað er um málið á fréttavef breska dagblaðsins Daily Telegraph og þorskastríðin á milli Íslendinga og Breta rifjuð upp þar sem íslensk varðskip hafi neytt breska sjómenn til þess að yfirgefa fiskimiðin í kringum Ísland á áttunda áratug síðustu aldar . Plenkovic sagði áframhaldandi aðgang að breskum fiskimiðum vera mjög mikilvægan fyrir umtalsverðan fjölda ríkja Evrópusambandsins eins og Frakkland og að ríki sambandsins myndu beita sér í sameiningu fyrir því að fá Breta til þess að gefa eftir í þeim efnum . Gert er ráð fyrir að Bretar yfirgefi Evrópusambandið formlega 31. janúar en neðri deild breska þingsins samþykkti fyrr í vikunni útgöngusamning ríkisstjórnar Johnsons við sambandið . Gert er ráð fyrir að lávarðadeild þingsins taki samninginn fyrir í næstu viku .